यहाँनेर के देखिन्छ भने जतिपटक यी बहुमतप्राप्त वा ठूला दलहरू ढले, यिनले मूलरूपमा आफैंभित्रको कमजोरीका कारण, सत्ता आडम्बरका करणले ढलेको भनेर कहिल्यै स्वीकार गरेनन् । आफूतिरै फर्किएर गम्भीर आत्मसमीक्षा गर्ने हिम्मत कहिल्यै गरेनन् । आफ्नै गलत कार्यदिशा र शैलीका कारण प्राप्त परिणामको दोष सजिलै प्रतिपक्षी वा अदृश्य शक्ति वा साम्राज्यवादको टाउकोमा थुपारेर आफू चोखो बनिरहे । तर, के जनताले पत्याए त ? के अबका दिनमा यही कारण देखाएर आफ्नो असफलताको ढाकछोप गर्न बहुमतप्राप्त सरकारको दल र नेतृत्व सफल होला ? विषय त्यति सहज छैन । हाम्रा राजनीतिक दलका नेताहरू यो कुरा भलिभाँती बुझ्छन् । तर, स्वीकार गर्न डराउँछन् ।
